
Personregister


  	 

  	 

  	Eirill Munansdotter	–	seidkvinne

  	 

  	Bjørketeigen

  	Live Munansdotter	–	Eirills søster (død)

  	Nikulas Sverresson	–	Eirills tidligere svoger, bonde i Bjørketeigen

  	Bergliot Oleivsdotter	–	Nikulas’ nye kone

  	Sága Fýrivinr	–	Live og Nikulas’ hittedatter

  	Dagny og Oda Nikulasdotter	–	Live og Nikulas’ døtre

  	Munan, Haldor

  	og Sigurd Nikulasson	–	Live og Nikulas’ sønner

  	 

  	Jostein Torbjørnsson	–	smed i Bjørketeigen (død)

  	Kristina Alvinnsdotter	–	tjenestejente i Bjørketeigen

  	Narve Halvdansson	–	dreng i Bjørketeigen

  	 

  	Livestovao

  	Sjovat Munansson	–	Eirills bror

  	Synneva Torsdotter	–	Sjovats kone

  	Idunn og Ulvhild Sjovatsdotter	–	Synneva og Sjovats døtre

  	Tor Sjovatsson	–	Synneva og Sjovats sønn

  	 

  	Stuphedla

  	Sverre Nikulasson	–	storbonden på Stuphedla

  	Astrid Eysteinsdotter	–	Sverres kone

  	Jaran Sturlason	–	dreng på Stuphedla

  	Pater Isak Audunsson	–	prest på Stuphedla

  	 

  	Kaupanger

  	Karda Persdotter	–	seidkone i Kaupanger

  	Ellida Gardsdotter	–	seidkone, Kardas datter

  	Mageli Borgarsdotter	–	Ellidas datter

  	 

  	Gudbrand «Skagabrand»

  	Gudbrandsson	–	omstreifende vandringsmann

  	 

  	Gygri	–	tidligere seidkvinne (død)

  	 

  	Ottohaus Skomakerstue i Bjørgvin

  	Jørgen Klængsson

  	Vogt De Salz	–	skomaker og Narves tidligere kjæreste

  	Theresa Vogt De Salz	–	Jørgens kone

  	Adelman Vogt De Salz	–	Jørgen og Theresas eldste sønn

  	Frederich & Hans

  	Vogt De Salz	–	Jørgen og Theresas sønner

  	Otillie Vogt De Salz	–	Jørgen og Theresas datter

  	Gertrude Essenfrau	–	kokke i Ottohaus Skomakerstue

  	Otto Schuster	–	skomaker, Theresas onkel

  	Mädchen Hedwig Kauffmann	–	Theresas tjenestepike

  	Cunneke «Vinterkatten»

  	Mandel	–	portkone fra Steinkjelleren

  	 

  	Vargvandrerne

  	Siv Sinaberre Odinnvin	–	datter av Rind og Frod, Vargvandrernes herse

  	Freke Ulveham Idunnvin	–	Sivs sønn

  	Våle Strjona Odinnvin	–	jeger, Sivs bror

  	Skondre Bard Frøyvin	–	skald, Sivs hlifvin

  	Snø & Eld Odinnvin	–	Tvillinger, Siv og Skondres barn

  	Héla Kveldøva Odinnvin	–	Siv og Dvales datter

  	Tokk Ulveklo Idunnvin	–	volve, mor til Frod og Dvale

  	Frod Hersehúsbóndi Friggavin	–	tidligere herse Rinds hlifvin, Tokks sønn

  	Dvale Gand Friggavin	–	Tokks sønn

  	Myske Bjørnefot Njordvin	–	jeger, Skagabrands utkårede

  	Tårån Ossorsdotter	–	enke

  	Torfinn Kloke Vatnormsson

  	Venjum	–	tidligere rådgiver for kongen

  	Nuve	–	tyv

  	 

  	Andre

  	Broder Rikard, 40 år	–	munk





Slik sluttet forrige bok

I det samme kunne de se den hvithårede hersen komme stormende ut av teltet. Hun dro med seg en sprellende Freke som skrek og så ut som han prøvde å spytte på henne, men hun dyttet ham ned i gresset og stilte seg over ham.

– Mye dumt finner du på, Freke Ulveham! ropte hun sint. Hun satte hendene i siden og stirret ned på den skulende guttungen. – Men dette finner jeg meg ikke i!

De andre Vargvandrerne satt rundt bålet og fulgte taust med på det som foregikk, og Freke forsøkte å komme seg opp bare for å bli dyttet ned i gresset igjen av Siv. Hun satte en fot på brystkassen hans og holdt ham fast.

– Hva har han gjort nå? Sága stilte seg opp ved siden av henne og kikket ned på den lyse guttungen.

Eirill kunne se at Freke knuget noe i neven, og Siv bøyde seg ned og tvang fingrene hans fra hverandre så hun kunne få tak i det.

– Han tar etter far sin, sa hun og rettet seg opp med en kniv i en riktig vakker skinnslire i hånden. – Hjort Kalde var kjent for å ta ting som ikke tilhørte ham, og sønnen hans er ikke noe bedre.

– Gi meg den tilbake! Freke prøvde på ny å sette seg opp, men Siv holdt ham nede. Hun dro kniven ut av sliren og satte spissen mot nesetippen hans.

– Vet du hva de gjør med tyver? spurte hun. – De skjærer ørene av dem. Og når det ikke er flere ører å ta av, så skjærer de nesen av dem. Vil du ende som Nuve Neseløs der borte? Hun pekte på den skamferte tyven som satt ved bålet deres.

Han bare himlet med øynene da han hørte navnet sitt.

– Bjørgvinsfolket har så mange kniver at de merker ikke om jeg tar en, mumlet Freke surt tilbake. – De vet sikkert ikke at den er borte engang.

– Men din ære er ikke verdt fem sure sild når du tar fra andre på dette viset, svarte Siv og flyttet foten så han fikk sette seg opp. – Du drar tilbake til markedet og legger kniven tilbake i boden til ham du tok den fra. Og det nå med en gang!

– Nei!

– Du lytter når hersen din taler, svarte Siv og lappet til ham i bakhodet. – Om ikke for din egen skyld, så gjør det for oss andre! Vi kan ikke komme på kant med byfolket nå. Da driver de oss bort, og vi har ingen steder å dra. Enn så lenge har de ikke brydd seg med oss, og jeg vil at det skal forbli slik. Hun skjøv kniven tilbake i sliren og rakte den til den hissige guttevalpen.

Han røsket den til seg og stirret trassig opp på henne. – Vi kan dra til Sogn til den dalen som Narve og Skagabrand snakket om, svarte han tvert.

– Både Eirills og Bjargas barn er snart ventet til verden, sa Siv. – Jeg setter ikke deres liv på spill fordi du er langfingret.

– Héla ble født mens vi var på vandring, mumlet Freke og reiste seg. – Og vi ble ikke lenge på samme sted da tvillingene dine kom til verden.

– Men jeg er hersen deres, og min plikt er å beskytte dem som følger meg, svarte Siv og grep ham hardt i armen. – Du går tilbake nå med det samme, og våg ikke å vise deg her igjen før kniven ligger der du fant den!

– Åh! Freke trampet i bakken og kastet fra seg kniven. – Ta den tilbake selv!

Uten å ta blikket fra ham plystret Siv og løftet en hånd opp i luften. – Våle! Ta med deg denne ulydige valpen, og se til at han gjør som jeg har sagt. La bare ikke noen se dere der borte.

– Aye. Våle reiste seg og kom bort til dem. Han grep tak i nakken på guttungen og skjøv ham foran seg.

– Vent!

Eirill så opp og oppdaget Myske, som sto oppå den store kampesteinen bak teltet. Hun speidet bortover Engen i retning Vågsbunnen med et bekymret uttrykk i ansiktet.

Alles blikk var på den høye ungjenta som pekte mot den vesle broen som knyttet byen sammen med de grønne langstrakte engene de hadde slått leir på.

– Det kommer noen, sa hun.

– Hvem er det? spurte Siv.

Myske var stille et øyeblikk, som om hun prøvde å dra kjensel på skikkelsene som kom mot dem. – Jeg vet ikke, svarte hun til sist. – Han som går fremst, er kledd i munkekutte, og han har med seg tre menn med hjelm og spyd.

– Tvi. Siv spyttet. – Se nå hva du har gjort, Freke. Nå kommer de for å hente deg.


Første kapittel

Engen, juli 1356

– Sitt ikke bare der og glo! Siv snudde om og gikk mot teltet. – Grip til våpen! Disse skinnhellige byfolkene får ikke ta en av våre egne uten kamp!

Vargvandrerne stimlet sammen med spente buer og dragne sverd, og Eirill snudde seg mot Narve og Skagabrand.

– Det er ikke Freke de vil ta, sa hun redd. – En munk ville ikke tatt seg bryet med å gå ens ærend for å hente en simpel tyv.

– Gjem deg. Skagabrand grep tak om skuldrene hennes og skjøv henne mot teltåpningen. – Uansett hva de har i sinne, er det best at de ikke ser deg her. Vi skal sørge for at de drar herifra like tomhendte som da de kom.

Eirill krabbet inn i teltet og satte seg ved åpningen, slik at hun kunne høre alt som ble sagt. Hun dro en av skinnfellene over seg i tilfelle noen av dem skulle finne på å kikke inn i teltet. Hun kunne se de lange beina til Skagabrand like ved åpningen, som om han stilte seg opp lik en mur for å beskytte henne.

De kommer ikke forbi ham uansett hvor mye de prøver, tenkte hun.

Sága og tvillingene ble sendt inn til henne, og Snø bar den sovende veslesøsteren sin. Selv så liten som Héla var, så hun stor ut i armene til den hvithårede jentungen som strevde med å få henne med seg. Snø la henne ned i en stor kurv innerst i teltet, og veslesøsteren sukket bare tungt før hun lot til å sove videre. Uten å si et ord til hverandre satte barna seg ved Hélas kurv og lyttet i taushet.

På utsiden var det så stille at Eirill kunne høre fluene summe, helt til de hørte lyden av skritt gjennom det etter hvert så høye gresset. De kom stadig nærmere, og Eirill holdt pusten mens hun ventet på å høre hva de ville.

– Guds fred, sa med ett en velkjent stemme.

Eirill gispet. Det var Broder Rikard.

– Hill Odin, hørte hun Siv svare kaldt. – Hva bringer deg til oss, munk?

– Dere har en blant dere som jeg gjerne ville veksle et par ord med, svarte Broder Rikard.

– Og hvorfor det?

Det ble stille et øyeblikk. Eirill så for seg at Broder Rikards øyne gled over de hardføre vandrerne han hadde foran seg.

– Det angår ikke deg, hedningkvinne. Munkens stemme var full av forakt da han svarte.

– Hvis du går etter en av våre, så angår det meg, svarte Siv. – Jeg er Vargvandrernes herse, og mitt folk viker ikke for kirkens krav.

– Hun er ikke av ditt folk, kom det fra Broder Rikard. – Denne kvinnen er av kristen ætt, om enn en løgnaktig seidkone fra Sogn. Ikke en lurvete hedning.

En murrende hvisken steg opp blant Vargvandrerne, men den døde hen så snart Siv igjen talte: – Da kan jeg ikke hjelpe deg. Jeg vet ikke hvem du snakker om.

– La meg slippe å kommandere vekterne mine til å pågripe dere, svarte Broder Rikard, og Eirill kunne høre at han begynte å bli sint. – Det er blitt meg fortalt at hun vanker i deres følge, og jeg skal finne henne om jeg så må plukke denne leiren deres fra hverandre bit for bit!

– Du kan prøve, svarte Siv hånlig. – Tre usle menn mot mine ulver og krigere? Jeg tror ikke du har noe å stille opp med, lille gudsmann.

Det hørtes ut som munken freste, og Eirill tenkte at for en Herrens tjener som ham var det nok lite som var mer skammelig enn å bli truet av en hedensk kvinne på dette viset.

Men det lot til at han fikk samlet seg litt, for det neste hun hørte ham si, var: – Faderens bud sier at du ikke skal lyve, og om jeg finner Eirill seidkvinne her blant dere …

– Jeg følger ikke din Guds bud, utbrøt Siv. – Kirkens lover har jeg aldri bøyd meg for. Jeg føyer meg etter kongens lover så lenge de ikke strider mot mine guder og det jeg tror på.

Noen tok et skritt nærmere teltet, og Eirill krympet seg i frykt for at munken skulle tvinge seg forbi Skagabrand og stikke hodet inn til henne, selv om hun ikke hadde tro på at han ville være i stand til det.

– Kan jeg da minne deg på at også kongens lov forbyr kjetteri og vranglære? hørte hun ham si.

– Og hvem avgjør hvilke guder som er de riktige? svarte Siv rolig. – En gang dyrket selv kongene i dette landet de samme gudene som oss, og den gang var vi et storslått folkeslag som selv mektige menn i verden rundt oss fryktet. Og hva er vi blitt nå? Feiginger som kryper og skraper for en kald herre, som lar menn styre og gjør kvinner til skamme!

Til Eirills overraskelse hørte hun Narves stemme bryte inn: – Og hva med dine egne brottsverk mot både kongen og kirken? Hvilken myndighet har du til å arrestere noen etter å ha forfalsket biskopens eget segl?

Broder Rikard hadde nok ikke lagt merke til at Narve var blant dem der ute, for det var et snev av forundring i stemmen hans da han ropte: – Grip ham! Han vet hvor den ugudelige seidkvinnen gjemmer seg!

– Du kan prøve, svarte Siv kaldt.

Det klirret i våpen og knirket i buer da Vargvandrerne gjorde seg klare til å forsvare seg, og Eirill forsto at den selvhøytidelige munken innså at han ikke hadde mye å stille opp med, akkurat slik Siv hadde sagt.

– Jeg har ennå både kongen og kirkens menn i ryggen, hørte hun ham si. – Jeg kommer tilbake, og da skal vi drive dere ut av byen en gang for alle. Det har du mitt ord på!

– Det er bare å komme, svarte Siv. – Vi har forsvart oss mot slike som deg før, og vi frykter ikke døden, ulikt hva dere gjør! Legg deg ikke opp i hvilke guder vi dyrker, og vi lar dere få fortsette å knele for deres.

Det ble stille på utsiden, og da de ikke hørte flere trusler fra munken, krabbet Eld bort til teltåpningen og kikket ut. – De er borte, sa han. – Vi trenger ikke gjemme oss lenger nå.

Sága og Snø tok kurven med det sovende spedbarnet mellom seg og dro den med seg ut.

Eirill ble sittende. Det snørte seg sammen i brystet, og tårene fylte øynene hennes.

Ikke bare hadde hun gjort noe så utilgivelig som å ta livet av Jostein, en synd som ikke på noen måte kunne tilgis. Men nå hadde hennes handlinger brakt kirkens oppmerksomhet mot Vargvandrerne, og selv så barske og modige som de var, hadde de lite å stille opp med dersom selveste kongshirden kom etter dem.

De hadde allerede mistet så mange av sine egne da sinte bønder fra bygdene rundt Svartbjørndalen drev dem bort fra hus og hjem, og hun kunne ikke tillate at de skulle miste flere bare fordi hun hadde vært hevngjerrig.

– Tvi deg, Jostein. Selv etter din død lager du vanskeligheter for meg, hvisket hun og brast i gråt.

